Το **Βίσοκε Τάτρι** (σλοβακ. *Vysoké Tatry*, ουγγρ. *Magastátra*, γερμ. *Höhe Tatra*, πολ. *Wysokie Tatry*) είναι δήμος στη βόρεια Σλοβακία, στην Περιφέρεια του Πρέσοβ και στο Διαμέρισμα του Πόπραντ. Παλαιότερα ήταν γνωστός και με την πλήρη ονομασία **Μεστό Βίσοκε Τάτρι**, δηλαδή «Πόλη των Υψηλών Τάτρα», ενώ η σημερινή ονομασία είναι ομώνυμη της οροσειράς Υψηλά Τάτρα, στους νότιους πρόποδες και πλαγιά της οποίας βρίσκεται ο δήμος. Ο μόνιμος πληθυσμός του δήμου ήταν 3.851 κάτοικοι το έτος 2021, εμφανίζοντας σημαντική μείωση σε σχέση με τους 4.718 κατοίκους του Δεκεμβρίου 2006. Η οικονομία βασίζεται σχεδόν αποκλειστικά στον χειμερινό τουρισμό. Το 1935 και το 1970 διεξάχθηκε στο έδαφος του σημερινού δήμου το Παγκόσμιο Πρωτάθλημα σκανδιναβικής χιονοδρομίας.

Γεωγραφία
---------

Το μεσοσταθμικό υψόμετρο του δήμου είναι 966 μέτρα πάνω από την επιφάνεια της θάλασσας, ενώ το μέσο υψόμετρο 1.010 μέτρα. Η έκτασή του ανέρχεται σε 359,78 τετραγωνικά χιλιόμετρα, πράγμα που τον καθιστά τη δεύτερη μεγαλύτερη «αστική περιοχή» ολόκληρης της Σλοβακίας. Δεν υπάρχει κάποια κεντρική πόλη ή κωμόπολη στον δήμο, αλλά μόνο διάσπαρτοι οικισμοί, των οποίων το μοναδικό κοινό χαρακτηριστικό είναι ότι συναποτελούν το κυριότερο κέντρο χειμερινού τουρισμού στη σλοβακική πλευρά των Υψηλών Τάτρα, ενώ συνδέονται με ένα κοινό σιδηροδρομικό δίκτυο, τον Ηλεκτρικό Σιδηρόδρομο των Τάτρα. Μετά την πρωτεύουσα της χώρας, το Βίσοκε Τάτρι είναι ο μεγαλύτερος τουριστικός προορισμός της Σλοβακίας. Ο ορεινός τουρισμός γνώρισε «ημέρες δόξας» από το 1900 περίπου μέχρι το τέλος του Μεσοπολέμου, καθώς η περιοχή αποτελούσε προορισμό για την ελίτ της Ευρώπης γενικότερα. 

Οι αρχές του δήμου, το πολιτιστικό κέντρο και τα μεγαλύτερα καταστήματα βρίσκονται στον οικισμό Στάρι Σμόκοβετς.

### Διοικητική υποδιαίρεση

Το Βίσοκε Τάτρι αποτελείται από τρία παραδοσιακά τμήματα (παλαιότερα ήταν ξεχωριστοί δήμοι) με συνολικά 14 οικισμούς, ως εξής:

| Τμήμα | Οικισμός | Έτος ιδρύσεως | Υψόμετρο (m) | Χάρτης |
| --- | --- | --- | --- | --- |
| Στρμπσκε Πλεσό |  Βίσνε Χάγκι | 1890 |  | Χάρτης του Δήμου Βίσοκε Τάτρι με τους τρεις ξεχωριστούς παλαιότερους δήμους που τον συνέστησαν. |
|  Ποντμπάνσκε | 1871 | 940 |
|  |  Χόρνι Σμόκοβετς |  | 950 |
|  Ντόλνι Σμόκοβετς |  | 890 |
|  Νόβι Σμόκοβετς |  | 1000 |
|  Στάρι Σμόκοβετς | 1793 | 1010 |
|  Τατράνσκα Πολιάνκα | 1885 | 1005 |
|  Τατράνσκε Ζρούμπι | 1923 | 995 |
|  Νοβα Πολιάνκα | 1946 | 1060 |
| Τατράνσκα Λόμνιτσα |  Τατράνσκα Λόμνιτσα | 1893 | 850 |
|  Τατράνσκα Kotlina | 1881 | 760 |
|  Τατράνσκα Λεσνά | 1927 | 915 |
|  Κεζμάρσκε Ζλάμπι |  | 920 |
|  Τατράνσκε Ματλιάρε | περ. 1850 | 885 |
| Σημ. 1 Ο ομώνυμος οικισμός υπάγεται πλέον στον δήμο του Στρμπα.     Σημ. 1  Μερικώς ενωμένο με το χωριό Πριμπίλινα. |

Δημογραφία
----------

Σύμφωνα με την απογραφή πληθυσμού του 2001, οι κάτοικοι του Δήμου ανήκαν στις εξής εθνότητες: 92,95% Σλοβάκοι, 2,22% Τσέχοι, 0,57% Ούγγροι, 0,26% Γερμανοί και 0,17% Ρουθήνιοι. Ως θρήσκευμα δήλωσαν τα εξής: 61,96% Ρωμαιοκαθολικοί, 18,96% άθρησκοι (αλλά όχι απαραιτήτως άθεοι), 7,64% Λουθηρανοί και 3,62% Ελληνοκαθολικοί.

«Αδελφές» πόλεις
----------------

Το Βίσοκε Τάτρι είναι «αδελφοποιημένο» με τις παρακάτω πόλεις ή χωριά:

* Πολωνία Ζακοπάνε της Πολωνίας
* Σλοβακία Κόσιτσε της Σλοβακίας *(από το 2006)*
* Πολωνία Μπουκοβίνα Τατσάνσκα της Πολωνίας
* Ιαπωνία Νοσεβάγκα της Ιαπωνίας
* Τσεχία Παρντούμπιτσε της Τσεχίας
* Σλοβακία Πόπραντ της Σλοβακίας

Παραπομπές
----------

1. ↑  *The 2021 Population and Housing Census*. Statistical Office of the Slovak Republic. Μπρατισλάβα.
2. ↑  «Štrbské Pleso patrí mestu Štrba». *pravda.sk* (στα Σλοβακικά). 3 Μαΐου 2007. Αρχειοθετήθηκε από το πρωτότυπο στις 10 Νοεμβρίου 2020. Ανακτήθηκε στις 10 Νοεμβρίου 2020.
3. 1 2  «Municipal Statistics». Στατιστική Υπηρεσία της Σλοβακικής Δημοκρατίας. Αρχειοθετήθηκε από το πρωτότυπο στις 8 Φεβρουαρίου 2008. Ανακτήθηκε στις 17 Φεβρουαρίου 2008.
4. ↑  «Partnerské mestá». *vysoketatry.sk* (στα Σλοβακικά). Vysoké Tatry. Αρχειοθετήθηκε από το πρωτότυπο στις 5 Σεπτεμβρίου 2019. Ανακτήθηκε στις 5 Σεπτεμβρίου 2019.

Πηγές
-----

* *Podrobný autoatlas - Slovenská Republika*, έκδοση VKÚ, Harmanec Σλοβακίας 1997, ISBN 80-8042-093-9

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Βίσοκε Τάτρι** |

* Επίσημος ιστότοπος του Δήμου

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 238027349
* GND: 7753649-6
* NKC: ge445535

 |

 |